b'\n_START_ARTICLE_\nAuberge de Castille\n_START_SECTION_\nVladavina ivanovcev\n_START_PARAGRAPH_\nKastiljska hi\xc5\xa1a je bilo zgrajeno v letih 1573 in 1574 po na\xc4\x8drtih arhitekta Girolama Cassarja. Prvotna hi\xc5\xa1a, ki je prevzela vlogo prej\xc5\xa1nje na Portugalskem v nekdanji prestolnici Birgu, je bila zgrajena v manieristi\xc4\x8dnem slogu in velja za najinovativnej\xc5\xa1o Cassarjevo zasnovo. Imela je eno nadstropje in fasado, ki je bila s pilastri razdeljena na enajst enot. Zasnova je znana s slike iz poznega 17. stoletja in risbe iz zgodnjega 18. stoletja. _NEWLINE_Prvotna zgradba je bila poru\xc5\xa1ena in v celoti na novo zgrajena v \xc5\xa1panskem baro\xc4\x8dnem slogu med letoma 1741 in 1744 v obdobju vladanja velikega mojstra Manuela Pinta da Fonsece. Nova je bila zgrajena po na\xc4\x8drtu Andree Bellija, samo gradnjo pa je nadzoroval Domenico Cachia. Nekatere spremembe, tudi \xc5\xa1iritev glavnih vrat, so bile narejene leta 1791.\n_START_SECTION_\nFrancoska zasedba in britanska vladavina\n_START_PARAGRAPH_\nRed svetega Janeza je bil izgnan z Malte ob francoskem vdoru in zasedbi leta 1798. Stavbo je zaseglo poveljstvo francoskih sil, pozneje pa komisija za dr\xc5\xbeavno lastnino.  Po\xc5\xa1kodovana je bila med letoma 1798 in 1800 ob francoskem obleganju. _NEWLINE_Ko je Malta postala britanski protektorat, je stavba leta 1805 postala sede\xc5\xbe britanskih oboro\xc5\xbeenih sil na Malti. V njej so \xc5\xbeiveli britanski \xc4\x8dastniki. Leta 1814 je bil tukaj nastanjen kontingent invalidov vojske iz Egipta. Protestantska kapela je bila urejena v eni od sob v prvem nadstropju leta 1840. Signalno postajo z veliko anteno, ki so jo namestili na streho, so postavili leta 1889 za komuniciranje z vojnimi ladjami sredozemske flote s privezom v pristani\xc5\xa1\xc4\x8du Grand Harbour. _NEWLINE_Tedanja princesa, zdaj kraljica Elizabeta II., je sodelovala z dobrodelno organizacijo za vojake, mornarje, letalce in njihove dru\xc5\xbeine, ki je imela sede\xc5\xbe v Kastiljski hi\xc5\xa1i (SSAFA - the Armed Forces charity)._NEWLINE_Med drugo svetovno vojno je bila leta 1942 zaradi letalskega bombardiranja po\xc5\xa1kodovana desna stran stavbe. Kasneje je bila popravljena, antena pa odstranjena. V njej je bil glavni sede\xc5\xbe vojske za Malto in Libijo ter po letu 1954 tudi za Ciper.\n_START_SECTION_\nOsamosvojitev Malte\n_START_PARAGRAPH_\n4. marca 1972 se je urad predsednika preselil iz Aragonske v Kastiljsko hi\xc5\xa1o. Predsednik vlade uraduje prav v tej stavbi, imenovani Kastilja (ali Castille v malte\xc5\xa1\xc4\x8dini). _NEWLINE_V preteklih letih je nekaj kamna za\xc4\x8delo razpadati in fasada je potemnela. Obnovljena je bila med letoma 2009 in 2014. _NEWLINE_Zgradba je bila uvr\xc5\xa1\xc4\x8dena na seznam starin leta 1925 skupaj z drugimi tovrstnimi stavbami v Valletti.  Zdaj je predvidena za spomenik 1. razreda in je tudi na seznamu kulturne dedi\xc5\xa1\xc4\x8dine malte\xc5\xa1kih otokov.\n_START_SECTION_\nArhitektura\n_START_PARAGRAPH_\nStavba je zgrajena v baro\xc4\x8dnem slogu, je dvonadstropna s pravokotnim tlorisom in osrednjim dvori\xc5\xa1\xc4\x8dem. Njena fasada je razdeljena na enajst delov, v sredini so pilastri, ob straneh s preprosteje nakazanimi. Baro\xc4\x8dna okna so v vgradnih plo\xc5\xa1\xc4\x8dah. Stavba ima venec, vogali so rustikalni._NEWLINE_Glavnemu vhodu se pribli\xc5\xbeamo po stopni\xc5\xa1\xc4\x8du, na vratih so stebri, ki podpirajo trofejno oro\xc5\xbeje in bronasto poprsje velikega mojstra Manuela Pinta da Fonsece.  Oblikovano okno je nad poprsjem, kjer je Pintov grb. Na osrednjem delu nad oknom so grbi Kastilje, Leona in Portugalske. Tik pred vhodom sta za dva zgodovinska topova._NEWLINE_To je "verjetno najimenitnej\xc5\xa1a zgradba na Malti".  Zunanjost in notranjost, zlasti okra\xc5\xa1ena fasada in stopni\xc5\xa1\xc4\x8de, ki vodijo do vrat, sta bili zasnovani tako, da naredita vtis._NEWLINE_Hi\xc5\xa1a je povezana z Italijansko \xc4\x8dez Trgovsko ulico (Merchants Street) skozi podzemni hodnik, narejen za za\xc5\xa1\xc4\x8dito pred napadom v drugi svetovni vojni.\n_START_SECTION_\nSpominski kovanec\n_START_PARAGRAPH_\nCentralna banka Malte je v letu 2008 skovala dva spominska kovanca s podobo te zgradbe. Kovanca ka\xc5\xbeeta na hrbtni strani njen portik in grb Malte na sprednji strani.'